|  |
| --- |
| **Budapest Főváros VII. kerület Erzsébetváros Önkormányzata**  **Szücs Balázs alpolgármester** |

Iktatószám:

Napirendi pont: ….

**ELŐTERJESZTÉS**

**A Művelődési, Kulturális és Szociális Bizottság2025. május 19 - ei rendes**

**ülésére**

|  |  |
| --- | --- |
| **Tárgy:** | Az Epicentrum Egyesület szakmai beszámolójának elfogadása a Klaudió Civil Központ működtetésére vonatkozóan |

**Készítette:**

Tóth Evelin

támogatási referens

**Törvényességi szempontból kifogást nem emelek:**

dr. Mészáros-Rajczi Andrea

aljegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Bizottság!**

A 1072 Budapest, Nagy Diófa u. 34. szám alatt 2022. októberében kialakított Klaudió Civil Központ működtetésére az önkormányzat pályázatot írt ki civil szervezetek részére. A kiírt pályázaton a Képviselő-testület 289/2023. (IX.20.) határozatával (előterjesztés 1. melléklete) az **Epicentrum Egyesület** által benyújtott pályázatot nyilvánította nyertesnek, így az önkormányzat 2023. november 2. napjától egy év határozott időre együttműködési megállapodást kötött a szervezettel (előterjesztés 2. melléklete). A megállapodás hatálya és a támogatás időszaka a Képviselő-testület 178/2024. (VI.19.) határozata alapján (előterjesztés 3. melléklete) módosult. Az Egyesület a feladatát 2025. január 31. napjáig látta el.

A működtetés keretében biztosítani kell a közösségi tér ingyenes használatát a kerületben tevékenykedő civil szervezetek számára, ezen túlmenően a működtető feladata többek között a civil szervezetek igényei alapján ingyenes könyvelési, pályázatírási, jogi, kommunikációs, szervezetfejlesztési és egyéb tematikájú képzések megszervezése, a lakosság számára szabadidős programok, szolgáltatások biztosítása, információs tevékenység ellátása.

Az Egyesület által benyújtott szakmai beszámolóból kiderül, hogy a támogatási időszak alatt több mint 37 civil szervezet vette igénybe ingyenesen a Központot, akik 429 alkalommal foglalták le a helyszínt. Ehhez hozzáadva a nem regisztrált szervezetek és az Egyesület saját szervezésű eseményeit, összesen 635 program valósult meg, amelyből 182 civil, 281 kulturális és 172 sport jellegű volt, több mint 4800 látogatót vonzott a központ.

A helyszínre a legtöbb programot a szervezetek közül többek között a Sirály Életmód Sport Egyesület, a Magyar Ultisok Egyesülete, a Metrum Egyesület, a Budapest Vándor Kórus Barátai Egyesülete, a ProLet Bolgár Táncegyesület szervezte, de kisebb számban bonyolított le összejövetelt az UNICEF, az Amnesty International Magyarország és az ELTE is. A Központban 2024 novemberétől az együttműködési megállapodás megszűnéséig 5 kiállítás megrendezésére került sor.

A feladat elvégzésére vonatkozóan megkötött együttműködési megállapodás 3.500.000 Ft összegű támogatást tartalmazott, melyet a Képviselő-testület 178/2024. (IV. 19.) határozatával (előterjesztés 4. melléklete) 750.000,- Ft-tal megemelt. A feladat elvégzésére biztosított összesen 4.250.000 Ft összegű támogatás felhasználásáról készített pénzügyi elszámolást a Humánszolgáltató Iroda megvizsgálta és elfogadta. A benyújtott szakmai beszámolóban foglaltak alapján az együttműködési megállapodásban vállaltak teljesültek.

A Képviselő-testület munkájának tehermentesítése érdekében a szakmai beszámoló jóváhagyására vonatkozó hatáskört a Képviselő-testület 352/2023. (XI.15.) határozatával átruházta a Művelődési, Szociális és Kulturális Bizottságra. (előterjesztés 5. melléklete)

Kérem a tisztelt Bizottságot az előterjesztés megtárgyalására és a határozati javaslat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének Művelődési, Kulturális és Szociális Bizottsága ….. /2025. (V.19.) határozata az Epicentrum Egyesület szakmai beszámolójának elfogadása a Klaudió Civil Központ működtetésére vonatkozóan**

Budapest Főváros VII. Kerület Erzsébetváros Önkormányzata Képviselő-testületének Művelődési, Kulturális és Szociális Bizottsága úgy dönt, hogy az Epicentrum Egyesület szakmai beszámolóját a Klaudió Civil Központ működtetésére vonatkozóan a határozati javaslat melléklete szerinti tartalommal elfogadja.

**Felelős**: Dr. Pleva Dániel elnök

**Határidő**: azonnal

Budapest, 2025. május 19.

Szücs Balázs

alpolgármester

**Mellékletek**:

Előterjesztés mellékletei:

1. melléklet: 289/2023. (IX.20.) határozat
2. melléklet: Együttműködési megállapodás
3. melléklet: 178/2024. (VI.19.) határozat
4. melléklet: Együttműködési megállapodás 1. számú módosítása
5. melléklet: 352/2023. (XI.15.) határozat
6. melléklet: Együttműködési megállapodás az 1. számú módosítással egységes szerkezetben

Határozati javaslat melléklete: Szakmai beszámoló